Nat, koue naweek vir dele van SA verwagDie weervoorspelling vir Sondag. Foto: SAWD. Die Suid-Afrikaanse Weerdiens (SAWD) het laat hoor dat daar dié naweek heelwat reënval oor verskeie provinsies verwag kan word. Kevin Rae en Tennielle Ah Shene, weervoorspellers by die SAWD, het in ŉ verklaring gesê veral die Wes- en Oos-Kaap sal Saterdag en Sondag ŉ beduidende hoeveelheid reën ontvang. Die Oos-Kaap kan veral Sondag swaar reënval verwag. Dié voorspelling kan egter in aanloop tot die naweek verander. Volgens voorlopige voorspellings sal geïsoleerde buie asook donderbuie oor die sentrale en oostelike dele van die land voorkom. “Vrydag, wanneer ŉ swak kouefront in Kaapstad aankom, sal die weerpatroon beduidend verander. Die suidwestelike deel van die Wes-Kaap word veral geraak. Dié spesifieke reënstelsel wat na verwagting beduidende reënval aan baie dele van die Kaapprovinsies sal bring, sal na verwagting egter nié baie verligting vir die Kaapse Skiereiland en die Bolandstreke bied nie. Dié stelsel sal inderwaarheid slegs 10 tot 15 mm reën vir die Kaapse metropool bring,” het Rae en Ah Shene gesê. In teenstelling daarmee is die reënvoorspelling vir ander dele van die land volgens voorspellingsmodelle meer belowend. Ander potensieel gevaarlike weerverskynsels kan egter saam met die stelsel voorkom. Mense word gewaarsku om bewus te wees van gelokaliseerde vloede veral in laagliggende omgewings en afgeraai om laagwaterbrûe te gebruik. Koue en nat toestande sal oor die binneland van die Wes- en Oos-Kaap oorheers, maar sneeuval word nie verwag nie. Swaar en beduidende reën kan oor die oostelike dele van die Wes-Kaap sowel as die hele Oos-Kaap voorkom. “Swaar donderstorms en swaar reënval kan die komende naweek sporadies oor die Vrystaat, KwaZulu-Natal, Gauteng, Mpumalanga en Limpopo voorkom,” het Rae en Ah Shene gesê. “Sommige van die donderstorms oor die Hoëveld, waaronder die oostelike dele van die Vrystaat, Gauteng en die Hoëveld van Mpumalanga, kan moontlik ernstig raak en gepaardgaan met sterk, skadelike wind en groot haelkorrels.” Die SAWD het gewaarsku dat dié reënval slegs korttermyn-verligting vir die Wes- en Oos-Kaap sal bied. Die SAWD sal die situasie monitor en die publiek op die hoogte hou van enige veranderinge in die voorspelling.